ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3660/97 υποβολή: Cristiana Muscardini (NI) προς την Επιτροπή (19 Νοεμβρίου 1997)

Θέμα: Μελέτη για τον «διάδρομο της Αδριατικής»

Κατά την έγκριση εκ μέρους του ΕΚ των 14 προγραμμάτων προτεραιότητας για το σύστημα των διευρωπαϊκών δικτύων μεταφορών, η Επιτροπή, αν και δεν μπόρεσε να της αναγνωρίσει προτεραιότητα, δεν απέρριψε την υπόθεση του «διαδρόμου της Αδριατικής» ως σύστημα συνδυασμένων μεταφορών εφόσον μάλιστα ανέφερε και την ημερομηνία του 1995 για την έναρξη της μελέτης του προγράμματος.

Μετά από δύο έτη η Επιτροπή:

1. Μπορεί να αναφέρει πότε ολοκληρώθηκε ο διαγωνισμός για τη μελέτη του εφικτού;

2. Μπορεί να αναφέρει πότε θα ολοκληρωθεί η μελέτη;

3. Εντός ποιάς ημερομηνίας, μετά την ολοκλήρωση της μελέτης του εφικτού μπορεί να γνωμοδοτήσει όσον αφορά την καταλληλότητα;

4. Ποιά συνεισφορά προέβλεψε για τη μελέτη αυτή;

5. Πότε προτίθεται να προτείνει τον κατάλογο των θαλασσίων λιμένων «κοινοτικής αξίας» στο πλαίσιο της πολιτικής μεταφορών;

Απάντηση του κου Kinnock εξ ονόματος της Επιτροπής (16 Δεκεμβρίου 1997)

Ο κανονισμός του Συμβουλίου (ΕΚ) αριθ. 2236/95 ((ΕΕ L 228 της 23.9.1995 )) συνιστά το νομικό υπόβαθρο για τη χορήγηση κοινοτικής οικονομικής ενίσχυσης στα διευρωπαϊκά δίκτυα (ΤΕΝ), συμπεριλαμβανομένου του διευρωπαϊκού δικτύου μεταφορών, κατά την τρέχουσα περίοδο 1995-1999. Βάσει του κανονισμού αυτού, οι αιτήσεις για την παροχή οικονομικής ενίσχυσης υποβάλλονται στην Επιτροπή από τα εμπλεκόμενα κράτη μέλη, ή από τον άμεσα ενδιαφερόμενο φορέα με τη σύμφωνη γνώμη του κράτους μέλους.

Κατά το 1995 η Κοινότητα συγχρηματοδότησε μελέτη σκοπιμότητας για το διάδρομο της Αδριατικής με 1 εκατομ. ECU βάσει της γραμμής του προϋπολογισμού για τα διευρωπαϊκά δίκτυα μεταφορών (Β5-700).

Σύμφωνα με τις πληροφορίες που διαθέτει η Επιτροπή η πρόσκληση υποβολής προτάσεων για τη μελέτη σκοπιμότητας ολοκληρώθηκε τον Ιούνιο του 1997 και η μελέτη θα περατωθεί το 1998.

Κατά γενικό κανόνα οι εθνικές αρχές και οι Επιτροπή εκτελούν τεχνική και οικονομική αξιολόγηση των μελετών σκοπιμότητας μετά την ολοκλήρωσή τους και κατά την υποβολή αιτήσεως καταβολής της τελευταίας δόσης κοινοτικής ενίσχυσης.

Η Επιτροπή αναμένεται ότι θα εγκρίνει έκθεση για την ολοκλήρωση των θαλασσίων λιμένων, των εσωτερικών ηπειρωτικών λιμένων και των ενδιαμέσων σταθμών που χρησιμοποιούνται στις συνδυασμένες μεταφορές στο διευρωπαϊκό δίκτυο μεταφορών κατά το τρέχον έτος.
ΓΡΑΠΤΗ ΕΡΩΤΗΣΗ E-3788/97 υποβολή: Panayotis Lambrias (PPE) προς την Επιτροπή (26 Νοεμβρίου 1997)

Θέμα: Συνθήκη του Άμστερνταμ - Άτομα με ειδικές ανάγκες

Η Επιτροπή έχει ήδη επισημάνει τον άτολμο χαρακτήρα της ρήτρας για την καταπολέμηση - μεταξύ άλλων - και των διακρίσεων λόγω αναπηρίας (άρθρο 6α) που εισήχθη στη Συνθήκη του Άμστερνταμ (έλλειψη άμεσου αποτελέσματος, απαίτηση ομοφωνίας εντός του Συμβουλίου). Επιπλέον, απεσύρθη την τελευταία στιγμή από το άρθρο 118 (κοινωνική πολιτική) της νέας Συνθήκης ειδική αναφορά στα άτομα με ειδικές ανάγκες. Εξ άλλου, η Δήλωση Νο 22 της Συνθήκης, που λαμβάνει υπόψη της τις ανάγκες των ατόμων αυτών όταν λαμβάνονται μέτρα βάσει του άρθρου 100Α (προσέγγιση των νομοθεσιών), δεν διαθέτει - λόγω της νομικής της φύσεως - δεσμευτική ισχύ.

Ερωτάται επομένως η Επιτροπή:

1. Πώς σκοπεύει να αξιοποιήσει κατά βέλτιστο τρόπο αυτήν την αδύναμη κατοχύρωση, σε επίπεδο Συνθηκών, των ατόμων με ειδικές ανάγκες;

2. Ποιές συγκεκριμένες πρωτοβουλίες σχεδιάζει να προωθήσει στον τομέα αυτό;

Απάντηση του κ. Flynn εξ ονόματος της Επιτροπής (19 Ιανουαρίου 1998)

Σύμφωνα με το άρθρο 13 της Συνθήκης του Άμστερνταμ, η Ευρωπαϊκή Επιτροπή μπορεί να υποβάλει, όταν θα τεθεί αυτή σε ισχύ, προτάσεις για την καταπολέμηση των διακρίσεων λόγω μιας ειδικής ανάγκης. Αυτή η τελευταία διάταξη επιβεβαιώνει την προσέγγιση που αναπτύσσει η Επιτροπή στην ανακοίνωσή της της 30ής Ιουλίου 1996 σχετικά με τις «ίσες ευκαιρίες των ατόμων με ειδικές ανάγκες, μια νέα ευρωπαϊκή στρατηγική» ((ΕΕ C 12 της 13.1.1997. )). Ουσιαστικός σκοπός αυτής της στρατηγικής είναι να προωθήσει πολιτική για τα άτομα με ειδικές ανάγκες βασιζόμενη στα ίσα δικαιώματα και η εφαρμογή διαφόρων μέτρων, μεταξύ των οποίων: η συγκρότηση διυπηρεσιακής ομάδας σχετικά με τις ειδικές ανάγκες ώστε να ενισχυθεί ο συνυπολογισμός των ατόμων με ειδικές ανάγκες κατά τη διαμόρφωση των σχετικών κοινοτικών πολιτικών και ενεργειών 7 η συγκρότηση μιας ομάδας υψηλού επιπέδου αποτελούμενης από εκπροσώπους των κρατών μελών, όσον αφορά τις ειδικές ανάγκες ώστε να ενισχυθεί η συνεργασία στον εν λόγω τομέα με τα κράτη μέλη και μεταξύ αυτών 7 η ενθάρρυνση των δραστηριοτήτων των μη κυβερνητικών οργανώσεων και του ευρωπαϊκού φόρουμ των ατόμων με ειδικές ανάγκες 7 η ενίσχυση των ενεργειών των διαρθρωτικών ταμείων και ιδιαιτέρως της κοινοτικής πρωτοβουλίας Απασχόληση-Horizon.

Η ταχύτερη εφαρμογή των διατάξεων της Συνθήκης του Άμστερνταμ σχετικά με την απασχόληση είναι επίσης σημαντική για τα άτομα με ειδικές ανάγκες. Από την άποψη αυτή, η Ευρωπαϊκή Επιτροπή του Λουξεμβούργου της 20ής και 21ης Νοεμβρίου 1997 συμφώνησε να αποδώσουν τα κράτη μέλη ιδιαίτερη προσοχή στις δυσκολίες που αντιμετωπίζουν τα άτομα με ειδικές ανάγκες για την ένταξή τους στην ενεργό ζωή.

Η Ευρωπαϊκή Επιτροπή, βασιζόμενη στις άλλες προοπτικές που ανοίγει η Συνθήκη του Άμστερνταμ και στην τελική αξιολόγηση του τρίτου κοινοτικού προγράμματος δράσης υπέρ των ατόμων με ειδικές ανάγκες - Ηelios II (1993-1996) καθώς και στις δοκιμαστικές και προπαρασκευαστικές ενέργειες που πραγματοποιήθηκαν το 1997, εξετάζει σήμερα τη σκοπιμότητα και τον τρόπο συμπλήρωσης των προαναφερόμενων μέτρων.
ΓΡΑΠΤΗ ΕΡΩΤΗΣΗ E-3409/97 υποβολή: Roberta Angelilli (NI) προς την Επιτροπή (28 Οκτωβρίου 1997)

Θέμα: Κατασκευή της υπόγειας διάβασης του Castel Sant' Angelo στη Ρώμη

Η αποκαλούμενη «Υπόγεια Διάβαση του Castel Sant' Angelo» έχει ήδη υποστεί σε σχέση με την αρχική μελέτη ουσιαστικές τροποποιήσεις: η μελέτη έχει υποστεί ριζικές αλλαγές (η αρχική αναγνωρίστηκε ως μη πραγματοποιήσιμη στην εξέλιξη του έργου), οι αρχικές δαπάνες αυξήθηκαν από 100 σε 169 δις λιρετών, ενώ οι καθορισθείσες προθεσμίες ασφαλώς μετατοπίστηκαν. Ενώ ακόμη αναμένονται οι απαντήσεις των ιταλικών αρχών στα ερωτήματα της Επιτροπής σχετικά με την αξιολόγηση των επιπτώσεων στο περιβάλλον της παλαιάς μελέτης, ανάλογο πρόβλημα τίθεται και για τη νέα.

Υπό το πρίσμα των ανωτέρω ερωτάται η Επιτροπή:

1. Η νέα μελέτη τηρεί την οδηγία 85/337/ΕΟΚ ((ΕΕ L 175 της 05.07.1985, σελ. 40)) σχετικά με την αξιολόγηση των επιπτώσεων στο περιβάλλον, ιδιαίτερα όσον αφορά τη συμμετοχή των πολιτών στις διαδικασίες και το σεβασμό και προστασία των αρχιτεκτονικών αγαθών και μνημείων;

2. Δεδομένης της αύξησης των προβλέψεων δαπανών (για την ίδια όπως και για άλλες μελέτες που εμπίπτουν στη συμφωνία Roma 2000 Framework agreement) θα αυξήσει η ΕΤΕ αντιστοίχως το ύψος της χρηματοδότησής της;

3. Η μετατόπιση των προθεσμιών παράδοσης θέτει σε κίνδυνο τη συγχρηματοδότηση της ΕΤΕ για το έργο;

4. Υπό ποίες περιστάσεις η ΕΤΕ θα μπορούσε να αρνηθεί τη χρηματοδότηση;

Απάντηση του κ. de Silguy εξ ονόματος της Επιτροπής (8 Δεκεμβρίου 1997)

Το υπό εξέταση σχέδιο δεν ανήκει στα επενδυτικά σχέδια που επέλεξε η Ευρωπαϊκή Τράπεζα Επενδύσεων (ΕΤΕ) στο πλαίσιο χρηματοδότησης του προγράμματος «Ρώμη 2000». Η Τράπεζα δεν ασχολήθηκε με αυτή την υπόθεση και επομένως δεν εκπόνησε προκαταρκτική μελέτη.

Η Επιτροπή δεν έχει στη διάθεσή της πρόσθετες πληροφορίες όσον αφορά το εν λόγω σχέδιο, δεδομένου ότι τα κράτη μέλη δεν υποχρεούνται να ενημερώνουν την Επιτροπή σχετικά με την αξιολόγηση των περιβαλλοντικών επιπτώσεων για κάθε σχέδιο που προτίθενται να εφαρμόσουν.
ΓΡΑΠΤΗ ΕΡΩΤΗΣΗ E-3766/97 υποβολή: Cristiana Muscardini (NI), Gastone Parigi (NI) και Amedeo Amadeo (NI) προς την Επιτροπή (21 Νοεμβρίου 1997)

Θέμα: Προδιαγραφές ασφαλείας στην ευρωπαοκή νομοθεσία

Έχοντας υπόψη ότι ορισμένες χώρες, μεταξύ των οποίων και η Ιταλία, δεν συμμορφώνονται με τις ισχύουσες κοινοτικές διατάξεις για τις προδιαγραφές ασφαλείας, όχι μόνο στους χώρους εργασίας, αλλά κυρίως στους χώρους θεραπείας και αποκατάστασης 7 έχοντας υπόψη ότι σε ορισμένες χώρες, όπως η Ιταλία, οι διατάξεις για τους κανόνες ασφαλείας είναι αντιφατικές μεταξύ τους, ζητείται από την Επιτροπή να διενεργήσει έρευνα σε όλα τα κράτη της Ένωσης για να εξακριβώσει κατά πόσον εφαρμόζεται η ευρωπαϊκή νομοθεσία για τις προδιαγραφές ασφαλείας, ξεκινώντας τη διαδικασία προειδοποιητικής επιστολής προς τις χώρες που θα αποδειχθεί ότι δεν εκπληρώνουν εν μέρει ή πλήρως τις υποχρεώσεις τους.

Απάντηση του κ. Flynn εξ ονόματος της Επιτροπής (9 Ιανουαρίου 1998)

Ο έλεγχος της εφαρμογής του κοινοτικού δικαίου αποτελεί σταθερή δραστηριότητα της Επιτροπής 7 η εν λόγω δραστηριότητα βρίσκεται, στην ειδική περίπτωση των οδηγιών που αφορούν την προστασία της υγείας και της ασφάλειας των εργαζομένων στην εργασία, σε εξέλιξη, δεδομένου ότι η προθεσμία μεταφοράς τους έληξε σχετικά πρόσφατα.

Για περισσότερες πληροφορίες σχετικά με αυτή τη δραστηριότητα της Επιτροπής, παραπέμπουμε τον κ. βουλευτή στη 14η ετήσια έκθεση της Επιτροπής στο Κοινοβούλιο σχετικά με τον έλεγχο της εφαρμογής του κοινοτικού δικαίου ((ΕΕ C 332 της 3.11.1997 )) και ιδίως στο παράρτημά της «Κατάσταση σχετικά με την εφαρμογή των οδηγιών»

Αφετέρου, τα κράτη μέλη είναι υποχρεωμένα να υποβάλλουν περιοδικά έκθεση στην Επιτροπή σχετικά με την εφαρμογή των διατάξεων των οδηγιών. Όταν θα είναι διαθέσιμες, αυτές οι εκθέσεις, καθώς και η έκθεση που εκπονεί η Επιτροπή σχετικά με τη βάση τους, θα διαβιβασθούν στο Κοινοβούλιο, στο Συμβούλιο και στην Οικονομική και Κοινωνική Επιτροπή.
ΓΡΑΠΤΗ ΕΡΩΤΗΣΗ E-3571/97 υποβολή: Cristiana Muscardini (NI), Gastone Parigi (NI) και Amedeo Amadeo (NI) προς την Επιτροπή (13 Νοεμβρίου 1997)

Θέμα: ΤΜΤ και επιπτώσεις στο περιβάλλον

Το σχέδιο των ιταλικών σιδηροδρομικών γραμμών ΜΕΓΑΛΗΣ ΤΑΧΥΤΗΤΑΣ (ΤΜΤ) προκαλεί την αντίδραση δημοτικών αρχών, επιτροπών πολιτών, περιβαλλοντικών οργανώσεων, ενώσεων προστασίας του περιβάλλοντος των ενδιαφερομένων περιοχών, όσον αφορά την χάραξη των γραμών Frejius - Torino - Milano - Venezia, Milano - Genova, Milano - Bologna - Firenze - Roma - Napoli. Οι αντιδράσεις αφορούν γενικά τις ζημιές που θα υφίστατο το περιβάλλον σε περίπτωση υλοποίησης του σχεδίου με τη σημερινή μορφή του, με συνέπειες τη βλάβη της υγείας των προσώπων, την υποβάθμιση του τοπίου και τη διατάραξη της ισορροπίας των φυσικών συστημάτων. Οι αντιδράσεις αυτές οδήγησαν στην υποβολή αναφοράς προς το ΕΚ, την οποία υπογράφουν 35.000 πολίτες. Ερωτάται η Επιτροπή αν:

1. έχει υπόψη το ιταλικό σχέδιο 7

2. είναι σε θέση να αναφέρει αν το σχέδιο παίρνει υπόψη την αξιολόγηση των περιβαλλοντικών επιπτώσεων 7

3. Μπορεί να επιβεβαιώσει ή όχι ότι η εν λόγω αξιολόγηση εντάσσεται στις παραμέτρους που αναφέρουν οι κοινοτικές οδηγίες για την προστασία του περιβάλλοντος και της υγείας των πολιτών 7

4. είναι σε θέση να κρίνει αν, σε σύγκριση με τις τεχνολογίες που χρησιμοποιήθηκαν για το ΤΜΤ σε άλλες ευρωπαϊκές χώρες, ύστερα από μία κατ' αρχάς πρωτοποριακή εμπειρία, η τεχνολογία της μεταβλητής ρύθμισης (Pendolino) είναι προτιμότερη για το μέλλον.

Απάντηση της κας Bjerregaard εξ ονόματος της Επιτροπής (16 Ιανουαρίου 1998)

Εξ όσων γνωρίζει η Επιτροπή, το έργο στο οποίο αναφέρονται τα Αξιότιμα Μέλη του Κοινοβουλίου, υπεβλήθη για εκτίμηση των περιβαλλοντικών επιπτώσεων (ΕΠΕ).

Ως εκ τούτου, η Επιτροπή καλεί τα Αξιότιμα Μέλη του Κοινοβουλίου να διευκρινίσουν περαιτέρω την εν προκειμένω εικαζόμενη περιβαλλοντική αμέλεια. Μόνο βάσει συγκεκριμένων καταγγελιών και εφόσον τα καταγγελλόμενα εμπίπτουν στο πεδίο εφαρμογής της οδηγίας 85/337/ΕΟΚ περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον ((ΕΕ L 175 της 5.7.1985 )), δύναται η Επιτροπή να προβεί στις κατάλληλες παρεμβάσεις, όπως, λ.χ., η αίτηση περαιτέρω ενημέρωσης από το κράτος μέλος ή η θέση σε κίνηση διαδικασίας επί παραβάσει.

Η τεχνική των σιδηροδρομικών συρμών ελεγχόμενων ταλαντώσεων (Pendolino) επιτρέπει τη μείωση των χρόνων ταξιδίου και συμβάλλει στην αποδοτικότερη χρήση της (υφιστάμενης) υποδομής. Ωστόσο, πρέπει να ληφθούν υπόψη οι διαφορές ταχυτήτων μεταξύ των συρμών που κινούνται στην ίδια σιδηροδρομική γραμμή, δεδομένου ότι ενδέχεται να δημιουργηθούν σοβαρά προβλήματα χωρητικότητας. Κατά συνέπειαν, ο σιδηρόδρομος ελεγχόμενων ταλαντώσεων δεν μπορεί να αποτελέσει υποκατάστατο του εκσυγχρονισμού και της κατασκευής υποδομής για τα τραίνα υψηλών ταχυτήτων.
ΓΡΑΠΤΗ ΕΡΩΤΗΣΗ P-3228/97 υποβολή: Daniel Fιret (NI) προς την Επιτροπή (9 Οκτωβρίου 1997)

Θέμα: Ευρωπαοκή κάρτα κυκλοφορίας οχημάτων στους ευρωπαοκούς αυτοκινητόδρομους με διόδια

Ορισμένα κράτη μέλη της Ευρωπαϊκής Ένωσης έχουν θεσπίσει μια ευρωπαϊκή κάρτα κυκλοφορίας οχημάτων στους αυτοκινητοδρόμους τους, που επιτρέπει την επιβολή στα βαρέα οχήματα ενός ενιαίου προτιμησιακού τέλους διελεύσεως.

Αντιθέτως, άλλα κράτη μέλη όπως η Γαλλία, αρνούνται να χορηγήσουν το εν λόγω οικονομικό πλεονέκτημα στους οδικούς μεταφορείς.

Μια παρόμοια κατάσταση δημιουργεί επί του οδικού δικτύου της Ευρωπαϊκής Ένωσης διαστρεβλώσεις οι οποίες έχουν επιπτώσεις στο κόστος των μεταφορών.

Δεν κρίνει σκόπιμο και αναγκαίο η Επιτροπή την θέσπιση και την ενιαία διάθεση μιας «ευρωπαϊκής κάρτας» που θα διευκολύνει τη χρήση των οδικών δικτύων από τους μεταφορείς εμπορευμάτων;

Απάντηση του κ. Κinnock εξ ονόματος της Επιτροπής (18 Νοεμβρίου 1997)

Η Επιτροπή θεωρεί ότι δεν συνιστά στρέβλωση του ανταγωνισμού η παράλληλη επιβολή διοδίων σε ορισμένα κράτη μέλη και ενός κοινού αυτοκόλλητου σε άλλα. Όλοι οι χρήστες του οδικού δικτύου ενός κράτους μέλους υπόκεινται στο ίδιο σύστημα που ισχύει για τους διαμένοντες στο εν λόγω κράτος μέλος.

Τα δύο συστήματα (διόδια και αυτοκόλλητο τελών χρήσης) προβλέπονται στην οδηγία 9389 ΕΟΚ ((Περί της επιβολής, εκ μέρους των κρατών μελών, φόρων επί ορισμένων οχημάτων τα οποία χρησιμοποιούνται για την οδική μεταφορά εμπορευμάτων, καθώς και διοδίων και τελών χρήσης που εισπράττονται για τη χρησιμοποίηση ορισμένων έργων υποδομής, ΕΕ L 279 της 12.11.1993. )), η οποία θεσπίζει τους γενικούς όρους εφαρμογής τους.

Ωστόσο, η Επιτροπή θεωρεί ότι τα διόδια (με βάση την διανυθείσα χιλιομετρική απόσταση) συσχετίζονται καλύτερα με το πραγματικό κόστος της χρήσης της υποδομής απ'ό,τι η επιβάρυνση του χρήστη (αυτοκόλλητο), η οποία στηρίζεται στην επιτρεπόμενη διάρκεια χρήσεως του οδικού δικτύου και όχι στην πραγματική χρήση του.

Αυτός είναι και ο λόγος για τον οποίο η Επιτροπή τάσσεται υπέρ της γενικευμένης επιβολής διοδίων για τα φορτηγά, βάσει μεθόδων που εξασφαλίζουν τη χωρίς διακρίσεις και ελεύθερη ροή της οδικής κυκλοφορίας, ιδίως με τη χρήση ηλεκτρονικών συστημάτων που δεν απαιτούν τη στάση των οχημάτων.
ΓΡΑΠΤΗ ΕΡΩΤΗΣΗ E-4038/97 υποβολή: Joaquνn Sisσ Cruellas (PPE) προς την Επιτροπή (14 Iανουαρίου 1998)

Θέμα: Έρευνα με σκοπό την αποτροπή επιδοτήσεων για τη βαφή «carmνn de cochinilla»

Η Ευρωπαϊκή Επιτροπή άρχισε έρευνα με σκοπό την αποτροπή των επιδοτήσεων των εισαγωγών της βαφής «carmνn de cochinilla» απο το Περού, μετά απο καταγγελία της Xantaflor Α.Ε. (Ισπανία) η οποία καλύπτει το μεγαλύτερο τμήμα παραγωγής αυτού του προϊόντος βαφής στην Κοινότητα. Σύμφωνα με τον καταγγέλοντα, οι περουβιανοί κατασκευαστές εισέπραξαν δημόσιες επιδοτήσεις οι οποίες διευκόλυναν τις περουβιανές εισαγωγές και η διαμόρφωση των τιμών ζημίωσε την κοινοτική παραγωγή.

Μπορεί να μου αναφέρει η Επιτροπή τις πρώτες εκτιμήσεις απο την εν λόγω έρευνα;

Απάντηση του Sir Leon Brittan εξ ονόματος της Επιτροπής (4 Φεβρουαρίου 1998)

Στις 22 Σεπτεμβρίου 1997, η εταιρεία Xantoflor SA υπέβαλε καταγγελία κατά επιδοτήσεων ισχυριζόμενη ότι ορισμένες εισαγωγές κοχενίλλης καταγωγής Περού αποτελούσαν αντικείμενο επιδοτήσεων και προκαλούσαν σημαντική ζημία στους κοινοτικούς παραγωγούς. Σύμφωνα με τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας ((ΕΕ L 288 της 21.10.1997. )), η Επιτροπή διαπίστωσε ότι η καταγγελία περιείχε επαρκείς, εκ πρώτης όψεως, αποδείξεις για την ύπαρξη επιδοτήσεων και σημαντικής ζημίας, και δημοσίευσε στην Επίσημη Εφημερίδα ((ΕΕ C 335 της 6.11.1997. )) ανακοίνωση για την έναρξη έρευνας κατά επιδοτήσεων.

Μετά τη δημοσίευση της ως άνω ανακοίνωσης, η Επιτροπή απέστειλε ερωτηματολόγια σε όλα τα ενδιαφερόμενα μέρη. Οι απαντήσεις σε αυτά τα ερωτηματολόγια αναμένονται περί τα τέλη Ιανουαρίου 1998 και θα διερευνηθούν κατά τη διάρκεια του μηνός Φεβρουαρίου 1998. Επομένως, μια πρώτη εκτίμηση της κατάστασης θα είναι δυνατή μόνον μετά τη διερεύνηση και την ανάλυση των απαντήσεων στα ερωτηματολόγια, όπως προβλέπει η συνήθης διαδικασία λήψεως αποφάσεων. Πρέπει να τονιστεί ότι αυτή η έρευνα διεξάγεται σύμφωνα με τις διατάξεις του κανονισμού (ΕΚ) αριθ. 2026/97 του Συμβουλίου, ο οποίος αποτελεί τη μεταφορά στην κοινοτική νομοθεσία του περιεχομένου της συμφωνίας του Παγκόσμιου Οργανισμού Εμπορίου (ΠΟΕ) για τις επιδοτήσεις και τα αντισταθμιστικά μέτρα.
ΓΡΑΠΤΗ ΕΡΩΤΗΣΗ E-4121/97 υποβολή: Gerhard Hager (NI) προς την Επιτροπή (16 Iανουαρίου 1998)

Θέμα: Δήλωση για τον αθλητισμό

Με τη δήλωση για τον αθλητισμό τα κράτη μέλη αναγνώρισαν στο Άμστερνταμ για πρώτη φορά ρητώς την ιδιαίτερη σημασία του αθλητισμού.

1. Ποιά μέτρα προτίθεται να λάβει η Επιτροπή προκειμένου να υλοποιήσει τη δήλωση αυτή;

2. Εξ όσων γνωρίζω, το Εύραθλο δημιουργεί συχνά δυσεπίλυτα οργανωτικά προβλήματα για τους μικρότερους κυρίως συλλόγους, μολονότι αυτοί κατ' εξοχήν επιτελούν σημαντικό έργο στον ερασιτεχνικό αθλητισμό. Γνωρίζει η Επιτροπή τα προβλήματα αυτά;

3. Πρόκειται να καταρτισθούν περαιτέρω προγράμματα προωθήσεως, τα οποία, με στόχο την ενίσχυση του ερασιτεχνικού αθλητισμού, θα διευκολύνουν και τους μικρότερους συλλόγους να συμμετάσχουν σε αυτά;

Απάντηση του κ. Oreja εξ ονόματος της Επιτροπής (2 Μαρτίου 1998)

1. Η Επιτροπή προετοιμάζει ανακοίνωση προς το Κοινοβούλιο και το Συμβούλιο σχετικά με τον αθλητισμό στην Κοινότητα. Στην ανακοίνωση αυτή θα λαμβάνεται υπόψη όχι μόνον η δήλωση για τον αθλητισμό που περιλαμβάνεται στη Συνθήκη, αλλά και η σχετική με τον αθλητισμό έκθεση της κ. Pack την οποία ενέκρινε το Κοινοβούλιο. Θα περιέχει σειρά προτάσεων για ενδεχόμενες κοινοτικές ενέργειες στον εν λόγω τομέα.

2. Η Επιτροπή έχει επίγνωση των προβλημάτων που τίθενται από το πρόγραμμα Εύραθλον. Γι' αυτόν ακριβώς το λόγο, κατά το τρέχον έτος πρόκειται να διεξαχθεί έλεγχος τα αποτελέσματα του οποίου θα υποβληθούν στην αρμόδια για τον προϋπολογισμό αρχή. Ο έλεγχος θα αφορά τις χρηματοδοτικές και οργανωτικές πτυχές του προγράμματος.

3. Τα συμπεράσματα που θα εξαχθούν από την ανακοίνωση και τον έλεγχο θα επιτρέψουν στην Επιτροπή να υποβάλει νέες προτάσεις για προγράμματα αφιερωμένα στον αθλητισμό.
ΓΡΑΠΤΗ ΕΡΩΤΗΣΗ P-4016/97 υποβολή: Gerhard Hager (NI) προς την Επιτροπή (11 Δεκεμβρίου 1997)

Θέμα: Χορήγηση επιδοτήσεων για την εγκατάσταση αγωγών φυσικού αερίου

Για να εξασφαλισθεί η παροχή φυσικού αερίου στην Αυστρία, ορισμένοι δήμοι και κοινότητες χορηγούν αμετακλήτως και ανεπιστρεπτί επιδοτήσεις στην Ανώνυμη Εταιρία Ενεργειακού Εφοδιασμού της Κάτω Αυστρίας (EVN). Οι επιδοτήσεις αυτές χορηγούνται εν μέρει ανάλογα με το χιλιομετρικό μήκος του αγωγού είτε εν μέρει ως κατ' αποκοπήν ποσά (π.χ. κοινότητα Haag: 9.535.000 αυστριακά σελίνια για 16,9 χλμ. αγωγού φυσικού αερίου) και σύμφωνα με τη συναφθείσα συμφωνία δεν παρέχουν δικαίωμα σε ευνοϊκότερα τιμολόγια ούτε για την ίδια την κοινότητα ούτε για τους κατοίκους της. Επίσης επαφίεται αποκλειστικά στην εταιρία η επιλογή των περιοχών τις οποίες θα εφοδιάσει μελλοντικά με φυσικό αέριο.

Οι κοινότητες υποχρεούνται εξάλλου για όλες τις εκτάσεις που βρίσκονται ή θα ενταχθούν στο μέλλον στη δικαιοδοσία τους να χορηγούν την άδεια κατασκευής αγωγών ή ανέγερσης άλλων εγκαταστάσεων και να διαθέτουν δωρεάν τις απαιτούμενες εκτάσεις για τα ανάλογα κατασκευαστικά έργα. Τέλος, οι κοινότητες υποχρεούνται, για όλη τη διάρκεια της εν λόγω συμφωνίας, να μην παράγουν και να μην διανέμουν για λογαριασμό τους το φυσικό αέριο, αλλά ούτε να επιτρέπουν σε τρίτους την εγκατάσταση δικτύου φυσικού αερίου ή την κατασκευή άλλων έργων για την παραγωγή και τη διανομή αερίου στις εκτάσεις που ανήκουν στην ιδιοκτησία τους.

1. Πώς κρίνει η Επιτροπή από νομική άποψη τη σύναψη τέτοιων συμφωνιών;

2. Προτίθεται η Επιτροπή - καταφεύγοντας μεταξύ άλλων σε εναλλακτικές πηγές ενέργειας - να λάβει κάποια μέτρα κατά της χορήγησης επιδοτήσεων που έχουν επίπτωση στον ανταγωνισμό;

Απάντηση του κ. Van Miert εξ ονόματος της Επιτροπής (13 Ιανουαρίου 1998)

Βάσει των πληροφοριών που έχει έως σήμερα στη διάθεσή της η Επιτροπή όσον αφορά τις επιχορηγήσεις ορισμένων αυστριακών κοινοτήτων υπέρ της επιχείρησης ενεργειακού εφοδιασμού EVN, δεν δύναται να προβεί σε οριστική εκτίμηση σχετικά με το συμβιβάσιμο των εν λόγω επιχορηγήσεων με τους κανόνες ανταγωνισμού που προβλέπονται στα άρθρα 92 και 93 της συνθήκης.

Η Επιτροπή θα καλέσει αμέσως τις αυστριακές αρχές να προσκομίσουν λεπτομερείς πληροφορίες επί του θέματος και θα εξετάσει διεξοδικά τις συναφθείσες συμφωνίες.

Σε περίπτωση που η Επιτροπή έχει σοβαρούς λόγους να αμφιβάλει ως προς το συμβιβάσιμο των συμφωνιών αυτών με την κοινή αγορά, θα κινήσει αμέσως τη διαδικασία του άρθρου 93 παράγραφος 2 της συνθήκης ΕΚ.
ΓΡΑΠΤΗ ΕΡΩΤΗΣΗ E-3877/97 υποβολή: Amedeo Amadeo (NI) προς την Επιτροπή (5 Δεκεμβρίου 1997)

Θέμα: Πολιτική ανταγωνισμού/κάθετοι περιορισμοί

Σχετικά με την «Πράσινη Βίβλο για τους κάθετους περιορισμούς στην πολιτική του κοινοτικού ανταγωνισμού» (COM(96)721 τελικό). Η Πράσινη Βίβλος εκθέτει τη σημερινή οικονομική και νομοθετική κατάσταση στον τομέα των κάθετων περιορισμών καθώς και τα πορίσματα σχετικής έρευνας. Εξετάζει επίσης τα προβλήματα που συνδέονται με την ολοκλήρωση των αγορών καθώς και ζητήματα που συνδέονται στενότερα με τον ανταγωνισμό.

Μπορεί η Επιτροπή να διευκρινίσει και να συσχετίσει την ανακοίνωση της Επιτροπής για τις συμφωνίες ελάσσονος σημασίας «de minimis» (COM(96) 722 τελικό) με τις επιλογές που αναφέρονται στην Πράσινη Βίβλο, ειδικότερα την επιλογή IV που προβλέπει μαχητό τεκμήριο συμβατότητας με το άρθρο 85 μέχρι του κατωτάτου ορίου του 20% μεριδίου αγοράς;

Απάντηση του κ. Van Miert εξ ονόματος της Επιτροπής (28 Ιανουαρίου 1998)

Στις 22 Ιανουαρίου 1997, η Επιτροπή ενέκρινε ένα Πράσινο Βιβλίο για τους κάθετους περιορισμούς στην πολιτική ανταγωνισμού της ΕΕ. Σκοπός του Πράσινου Βιβλίου είναι να ξεκινήσει μία ουσιαστική αναθεώρηση της πολιτικής έναντι των κάθετων περιορισμών. Επίσης εγκαινίασε διαβουλεύσεις ευρείας κλίμακας καλώντας τα ενδιαφερόμενα μέρη να αποστείλουν γραπτές παρατηρήσεις μέχρι τις 31 Ιουλίου 1997. Η Επιτροπή συμμετείχε σε πλήθος παρουσιάσεων, ομιλιών και συνεδριάσεων με τα ενδιαφερόμενα μέρη. Στις 18 Ιουλίου 1997, το Κοινοβούλιο ενέκρινε ψήφισμα για το Πράσινο Βιβλίο. Επίσης η Οικονομική και Κοινωνική Επιτροπή και η Επιτροπή των Περιφερειών ενέκριναν γνωμοδοτήσεις στις 9 Ιουλίου 1997 και στις 12 Ιουνίου 1997 αντίστοιχα. Αποκορύφωμα των διαβουλεύσεων ήταν συνεδρίαση που πραγματοποιήθηκε στις 6 και 7 Οκτωβρίου 1997, στην οποία παραβρέθηκαν εκπρόσωποι του βιομηχανικού κλάδου, ενδιαφερόμενων οργανισμών, του Κοινοβουλίου, της Οικονομικής και Κοινωνικής Επιτροπής και των κρατών μελών. Η Επιτροπή επεξεργάζεται επί του παρόντος τη δική της θέση ανταποκρινόμενη στις πληροφορίες, τις παρατηρήσεις και τις γνωμοδοτήσεις που έλαβε κατά τη διάρκεια των διαβουλεύσεων.

Το Πράσινο Βιβλίο περιλαμβάνει ορισμένες πιθανές εναλλακτικές δυνατότητες για τη μελλοντική πολιτική πίεσης έναντι των κάθετων περιορισμών. Οι δυνατότητες αυτές δεν είναι, ωστόσο, εξαντλητικές, ενώ κατά τη διάρκεια των διαβουλεύσεων ανέκυψαν και ορισμένες άλλες.

Η Επιτροπή επισημαίνει τις ομοιότητες μεταξύ του τεκμηρίου αρνητικής πιστοποίησης στην επιλογή IV του Πράσινου Βιβλίου και την έννοια του «de minimis», όπως αυτή ορίζεται στην ανακοίνωσή της σχετικά με την αναθεώρηση της ανακοίνωσης της 3ης Σεπτεμβρίου 1986 για τις συμφωνίες ελάσσονος σημασίας που δεν καλύπτονται από τις διατάξεις του άρθρου 85, παράγραφος 1 της συνθήκης ΕΚ ((COM(96) 722 τελικό. )).

Παρότι είναι ακόμη πολύ νωρίς να σχολιασθούν τα αποτελέσματα του Πράσινου Βιβλίου, η Επιτροπή επισημαίνει την ανάγκη συντονισμού μεταξύ της ανακοίνωσής της για τις συμφωνίες ελάσσονος σημασίας και οποιασδήποτε πρότασης για μελλοντική άσκηση πολιτικής στον τομέα αυτόν.